Знајући да од Византије неће изнудити признање за своју круну, Калојан је ступио у преговоре са папом Иноћентијем III. Након дугих преговора, Калојан је крунисан за цара крајем 1204. године. Бугарска црква уздигнута је на ранг патријаршије. Међутим, Бугари нису мењали своје православне обреде и традиције. Неколико месеци пре Калојановог крунисања за цара су крсташи Четвртог рата освојили Цариград стварајући на византијској територији више самосталних држава. Од крсташких држава, најмоћније је било Латинско царство. Калојан је покушао да преговара са латинским царем, али он није прихватао бугарску државу ни поред папског признања. Византијска аристократија у Тракији склопила је савез са Калојаном уперен против Латинског царства. Одлучујућа битка вођена је 14. априла 1205. године код Хадријанопоља. Латини су поражени, а њихов цар Балдуин је заробљен. Латинско царство запада у хаос&lt;. Бугари су повратили већи део Тракије. Византинци у Тракији, изненађени бугарским успоном, склапају заверу са Латинима. Завера је откривена, а Калојан се брутално осветио Византинцима. Кампања против Латинског царства настављена је следеће године. Међутим, Калојан је убијен пре него што је могао да отпочне поход на сам Цариград.